途中寄上尚書晏相公二十韻
作者：梅堯臣
朝代：宋

paragraphs: 驚飇入林鴉亂飛，舞空落葉相追隨。
秋權摧物不見跡，但使萬古生愁悲。
登山臨水昔感別，身作旅人安得宜。
單舟匹婦更無婢，朝餐每愧婦親炊。
平生獨以文字樂，曾未敢恥貧賤爲。
官雖寸進實過分，名姓已被賢者知。
疏愚生不謁豪貴，守此退縮行將衰。
潁州相公秉道德，一見不以論高卑。
久調元化費精力，猶且未倦刪書詩。
唐之文章剔蕪穢，纖悉寧有差毫釐。
謂其躭學可與語，便語淵奧袪佹疑。
浮言近意不歷口，直欲海窟拏蛟螭。
再拜膝前荷勤誨，垂橐稇載歸忘饑。
解艇水驛無幾舍，新詩又遣牙兵持。
上言行李覽物景，聊可與婦陳酒巵。
下言狂斐頗及古，陶韋比格吾不私。
相公貴且事翰墨，我輩豈得專遊嬉。
今將蒿芹薦俎豆，定亦不以微薄遺。
嘗令有詠無巨細，當因川陸舟車貽。
日對順流思疾置，老魚姦怯潛鱗鬐。